Ambasada României în SUA: "Știați că un român a înregistrat sunete din deșert în Sahara pentru filmul "Dune 2"?"
Un român pe nume George Vlad a înregistrat sunetele din deșertul Sahara pentru "Dune 2", filmul regizat de Denis Villeneuve, care face furori, în prezent, în rândul pasionaților de cinematografie.
Ambasada României în Statele Unite ale Americii a transmis într-un mesaj publicat pe Facebook că Vlad a organizat o expediție în Sahara special pentru acest film, care "a primit în mare parte recenzii elogioase din partea criticilor "ca niciun alt blockbuster"".
"Știați că un român a înregistrat sunete din deșert în Sahara pentru "Dune 2"? George Vlad a ajutat la crearea sunetelor din Arrakis, planeta deșertică prezentată în recentul film "Dune 2", călătorind în deșertul Sahara pentru a înregistra sunete specifice.
George Vlad călătorește în întreaga lume pentru a înregistra sunetele naturii, iar pentru "Dune 2" a organizat o expediție în Sahara.
"În Sahara am lucrat cu localnici tuaregi care m-au ajutat să găsesc locurile perfecte de înregistrare și să supraviețuiesc în deșert. (...) În deșert a fost dificil să lucrezi, pentru că în timpul zilei temperatura ajungea la 45 de grade. Trebuia să lucrez mult dimineața, înainte de răsăritul soarelui, așa că mă trezeam în jurul orei 3-4 și lucram pe întuneric cu o lanternă.", a declarat George Vlad pentru Hotnews.ro.
În trecut, el a contribuit și la documentarul BBC Planet Earth 3, iar la Hollywood este implicat în cel puțin încă un proiect cinematografic de anvergură, care va fi finalizat în acest an.
BBC a scris despre "Dune 2" că a primit în mare parte recenzii elogioase din partea criticilor "ca niciun alt blockbuster". Prima parte a filmului, "Dune 1", a obținut 10 nominalizări la Oscar și a câștigat peste 400 de milioane de dolari la box office la nivel global". - a scris Ambasada SUA pe rețeaua de socializare.